Virallinen lehti nro C 158 , 25/05/1998 s. 0184



KIRJALLINEN KYSYMYS E-3727/97 komissiolle esittäjä(t): Daniel Varela Suanzes-Carpegna (PPE) (21. marraskuuta 1997) Aihe: Yleinen tullietuusjärjestelmä, Andien ryhmä ja Keski-Amerikan talousyhteisö Monivuotisen yleisen tullietuusjärjestelmän soveltamisesta 1 päivästä heinäkuuta 1996 30 päivään kesäkuuta 1999 tiettyihin kehitysmaista peräisin oleviin maataloustuotteisiin asetuksen 1256/96 hyväksyminen ((EYVL L 160, 29.6.1996, s. 1. )) 20. kesäkuuta 1996 ja täytäntöönpano poistaa kokonaan tullimaksut Andien ryhmän ja Keski-Amerikan talousyhteisön mailta kaikissa kohtien 1604 ja 1605 tuotteissa, paitsi tonnikalasäilykkeissä tuoteryhmissä 1604 14 14, 1604 14 18, 1604 14 90, 1604 19 39 ja 1604 2070, koska niissä voidaan pyytää tullivapaan tuonnin keskeyttämistä mikäli tullietuusjärjestelmän mukaan vapaasti jostain maasta lähetetyt määrät ylittävät maan kyseisen tuotteen keskimääräisen vuosittaisen viennin määrän kolmen viimeisen vuoden aikana. Teksti ei ole yksiselitteinen: loogisesti ajatellen luvun pitäisi olla vaihtuva, siihen laskettaisiin aina kolmen edellisvuoden keskiarvo: vuonna 1997 vuosien 1994, 1995 ja 1996 keskiarvo, vuonna 1998 vuosien 1995-97 ja vuonna 1998 vuosien 1996-98, näin saavutettaisiin toisaalta se, että viitemäärä olisi joka kerta pienempi, mutta tekstistä ei käy selväksi onko asia näin vai onko määrä kiinteä. Mikä ajanjakso otetaan huomioon keskiarvoa laskettaessa? Mikä on tämän säännön mukaisesti nykymäärä, jota kyseiset yksitoista maata eivät saa ylittää viennissään yhteisöön? Olisi myös tarpeen saada yksityiskohtaisesti selville minkälaista mekanismia tullimaksun palauttamisessa sovelletaan näissä tuoteryhmissä; onko se artiklassa 14 selvitetty, noin kaksi kuukautta kestävä, vai käytetäänkö automaattista mekanismia, jolla palautetaan tullimaksu jos havaitaan, että se ylittää kolmen edellisvuoden keskiarvon? Komission jäsenen Manuel Marínin komission puolesta antama vastaus (6. tammikuuta 1998) Arvoisa parlamentin jäsen on tulkinnut täysin oikein yhteisön yleisen tullietuusjärjestelmän määrittelemisestä maatalous- ja kalastustuotteille annetun neuvoston asetuksen (EY) 1256/96 ((EYVL L 160, 29.6.1996. )) 14 artiklassa säädetyn suojalausekkeen soveltamisedellytysten tutkimista koskevia erityisiä yksityiskohtaisia sääntöjä. Näitä sääntöjä sovelletaan myös liitteessä VI mainittuihin, vähiten kehittyneistä maista, Andien sopimuksen ja Keski-Amerikan maista peräisin oleviin tonnikalasäilykkeisiin. Kyseinen tutkiminen voidaan suorittaa silloin, kun jonkun edunsaajamaan vienti tiettynä vuonna ylittää kolmea sitä edeltäneen vuoden viennin keskiarvon. Jos suojalauseketta sovelletaan vuonna 1997, otetaan huomioon vuodet 1994, 1995 ja 1996 ((Näin saadut keskiarvot tonneina ovat: Panama 25,30, Venezuela 30,37, Peru 64,63, Costa Rica 903,10, Ecuador 4 347,40, Kolumbia 7 210,90. Tuontia ei ole rekisteröity muiden maiden (Bolivia, Guatemala, Honduras, Nicaragua ja Salvador) kohdalla. )), kun taas vuonna 1998 otetaan huomioon vuodet 1995, 1996 ja 1997. Tämän seurauksena määrät vaihtelevat jokaisen maan kohdalla, ja keskiarvo vaihtelee joka vuosi edellisten vuosien viennistä riippuen. On syytä tarkentaa, että tämä viitteellinen määrä ei vaikuta niiden kiintiöiden tai kattojen määrään, jotka olivat voimassa yhteisön edellisessä yleisessä tullietuusjärjestelmässä.